Lëtzebuergesch léieren ... net esou einfach? Ma souguer a Japan ass et méiglech.

An dësem monolinguistesche Land (dat heescht, do gëtt just 1 Sprooch geschwat) huet eng japanesch Studentin net just Lëtzebuergesch geléiert, ma analyséiert elo och eis Sprooch vun engem linguistesche Point-de-vue.

Si ass am Norde vu Japan opgewuess, wou et och eng kleng Sprooch gouf, nämlech AINO. Leider ass déi haut quasi ausgestuerwen, ëm esou méi ass d'Studentin elo vun der klenger Sprooch Lëtzebuergesch faszinéiert.

© Sven Becker

D’Kayo Nishide ass sécherlech eng Ausnam. A Japan léieren d‘Schüler nämlech virun allem eng Sprooch: Japanesch. An der Mëttelschoul steet zwar och Englesch um Programm, ma nach laang net jiddweree ka sech an Japan doran ausdrécken. Eng aner Friemsprooch ze léieren ass ëmsou méi schwéier. Déi 29 Joer jonk Studentin huet awer genee dat gemaach. No Däitsch- a Franséisch-Studien huet si sech fir d'Dialektologie an och kleng Sproochen interesséiert, an ass enges Daags op Lëtzebuergesch gefall.

D'Méisproochegkeet vu Lëtzebuerg ass eppes, wat d'Studentin immens faszinéiert an dowéinst interesséiert si sech iwwert d'Sprooch eraus och fir eis Kultur an Identitéit an och fir de Fait, dass esou vill Auslänner hei liewen, wat net de Fall ass a Japan mat knapp 2 Prozent Auslänner.

Mat 18.000 Studenten ass d'Universitéit Hokkaido déi gréisst Uni am Norde vun Japan an zielt 12 verschidde Fakultéiten. An der Germanistik sinn awer manner wéi 20 Studenten ageschriwwen, an der Luxemburgistik ass si déi Eenzeg an tauscht sech dacks mat anere Studenten aus.

© Sven Becker

Ma och am Kayo hirem Büro huet sech schonn eng kleng Luxemburgensia ugesammelt.

Fir d'éischt huet d'Japanerin mat Hëllef vu Bicher, CDen an och Internet d’Lëtzebuerger Grammaire a Lëtzebuerger Vokabele selwer geléiert, ier si du vun 2009 bis 2011 fir 2 Joer op der Universitéit Lëtzebuerg e Master iwwert eis Sprooch gemaach huet.

Elo schreift d'Kayo hir Dokteraarbecht iwwert d’Lëtzebuerger Phonologie, also d'Aussproch vum Lëtzebuergeschen. De Moment schafft si um Buschtaf G. Deen gëtt nämlech jee no Wuert ganz anescht ausgeschwat z.B Fliger, Dag, Kugel, Bierger ...

Zu hirer Aarbecht gehéiert och d'Analyséiere vun Opnamen, déi si 2012 zu Lëtzebuerg gemach huet. Si kuckt, wéi d’Leit hei schwätzen a wéi eis Sprooch sech weiderentwéckelt. Dofir lauschtert si natierlech och déi Lëtzebuerger Medien an dat iwwer 10.000 Kilometer vun hei ewech zu Sapporo am Norde vu Japan. D'Kayo wëll elo no hirem Doktorat am léifste Prof ginn an der Germanistik an op alle Fall Lëtzebuergesch nach weider erfuerschen a géing sech freeën, wann och mir eis am Alldag méi géinge mat eiser Sprooch beschäftegen.

© Sven Becker

D’Doktorandin fënnt et schued, dass d'Lëtzebuerger hir Sprooch net richteg betruechten a géing sech wënschen, mir géingen eis méi mat eiser interessanter Sprooch ausenaner setzen.

En interessante Bléck vu baussen op eis Sprooch, déi mer vun elo un da vläit e bëssen anescht gesinn.

VIDEO: Kayo Nishide: Eng Lëtzebuergesch-Expertin a Japan Eng Lëtzebuergesch-Expertin a Japan

Iwwregens, Dir kënnt dem Kayo bei senge Fuerschungen hëllefen! Wie wëllt, dee kann de Questionnaire (uewe riets an der Linkbox) eroflueden, ausfëllen an zeréckschécken op dës E-Mail-Adress: knishide0106@yahoo.co.jp. Et geet doran ëm Feinheete vun der Sprooch - also dorëm, wéi ee si selwer benotzt oder eben net benotzt; "richteg" a "falsch" gëtt et deemno net. Et ass eng Affaire vu 5 Minutten ...